Document ID: 31996L0055

Komisijas Direktīva 96/55/EK
(1996. gada 4. septembris),
ar ko otro reizi tehnikas attīstībai pielāgo I pielikumu Padomes Direktīvai 76/769/EEK par dalībvalstu normatīvo un administratīvo aktu tuvināšanu attiecībā uz dažu bīstamu vielu un preparātu tirgū laišanas un lietošanas ierobežojumiem (hlorēti šķīdinātāji)
(dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Direktīvu 76/769/EEK [1] par dalībvalstu normatīvo un administratīvo aktu tuvināšanu attiecībā uz dažu bīstamu vielu un preparātu tirgū laišanas un lietošanas ierobežojumiem, kurā jaunākie grozījumi izdarīti ar Direktīvu 94/60/EK [2], un jo īpaši tās 2.a pantu, kas ieviests ar Padomes Direktīvu 89/678/EEK [3],
tā kā daži hlorēti šķīdinātāji rada veselības un vides apdraudējumu un tos nedrīkstētu vielās un preparātos laist pārdošanā plašai sabiedrībai;
tā kā Eiropas Parlamenta un Padomes Direktīvā 94/60/EK, ar ko četrpadsmito reizi groza Direktīvu 76/769/EEK, ir noteikts, ka vielās un preparātos, ko laiž tirgū pārdošanai plašai sabiedrībai, nedrīkst lietot astoņus hlorētus šķīdinātājus;
tā kā kopš tā laika ir kļuvis zināms, ka šie hlorētie šķīdinātāji var radīt arī veselības un vides apdraudējumu, ja tos lieto difundīvu šķīdinātāju vietā attiecīgos šķīdumos, piemēram, virsmu un audumu tīrīšanai;
tā kā šos astoņus hlorētos šķīdinātājus jāaizliedz lietot arī vielās un preparātos, ko laiž tirgū šādiem lietojumiem šķīdumos, kas satur difundīvu šķīdinātāju;
tā kā šajā direktīvā, nosakot hlorēto šķīdinātāju lietošanas ierobežojumus, ir ņemtas vērā pašreizējās zināšanas un jaunākās metodes, kas saistītas ar drošākām alternatīvām;
tā kā šīs direktīvas pamatā ir hlorēto šķīdinātāju radīto risku iepriekšēja analīze, kā arī ierobežojumu priekšrocības un trūkumi; tā kā saskaņā ar Padomes Regulu [4] un Komisijas Regulu (EK) Nr. 1488/94 [5] tiek veikts vispārējs hloroforma radītā novērtējums par risku cilvēkam un videi;
tā kā šī direktīva neietekmē Kopienas tiesību aktus, ar ko nosaka darba ņēmēju aizsardzības prasību minimumu, kurš ietverts Padomes Direktīvā 89/391/EEK [6] un atsevišķajās direktīvās, kā pamatā ir minētā direktīva, jo īpaši Padomes Direktīvā 90/394/EEK [7];
tā kā šajā direktīvā paredzētie pasākumi ir saskaņā ar atzinumu, ko sniegusi Komiteja, kas atbild par to direktīvu pielāgošanu tehnikas attīstībai, kuras attiecas uz tehnisko šķēršļu novēršanu bīstamu vielu un preparātu tirdzniecībā,
IR PIEŅĒMUSI ŠO DIREKTĪVU.
1. pants
Ar šo Direktīvas 76/769/EEK I pielikumu pielāgo tehnikas attīstībai, kā noteikts šīs direktīvas pielikumā.
2. pants
Dalībvalstis pieņem un publicē noteikumus, kas vajadzīgi, lai līdz 1997. gada 31. decembrim izpildītu šīs direktīvas prasības, un par to tūlīt informē Komisiju. Dalībvalstīs šos noteikumus piemēro no 1998. gada 30. jūnija.
Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka procedūru, kā izdarīt šādas atsauces.
3. pants
Šī direktīva ir adresēta dalībvalstīm.
Briselē, 1996. gada 4. septembrī

Labels: 1
20
0
3
15